Nicklas Bendtner blev angiveligt anholdt natten til søndag for vold efter en episode med en taxachauffør i København.

Han er siden blevet løsladt, men er nu blevet sigtet for vold.

Det erfarer Ekstra Bladet, der skriver, at han er blevet sigtet efter den milde voldsparagraf 244.

Dantaxis kommunikationschef, Rasmus Krochin, bekræfter over for BT, at der har været et voldsomt overfald, og at chaufføren har brækket kæben.

- Jeg kan bekræfte, at der har været et alvorligt overfald på en af vores chauffører i nat. Chaufføren ligger på operationsbordet i øjeblikket med en brækket kæbe. Det blev vores direktør orienteret om i morges, fortæller han.

Krochin bekræfter samtidig, at gerningsmanden er Nicklas Bendtner, og at han er blevet anmeldt.

Bendtner er ikke en del af den landsholdstrup, Åge Hareide har udtaget til Nations League-opgøret mod Wales søndag aften.